Só neem bevolking toe in Suid-AfrikaArgieffoto Statistieke Suid-Afrika (SSA) het Vrydag die jongste syfers bekend gemaak ná sy gemeenskapsopname in 2016. “Die bevolking van Suid-Afrika het van 51,8 miljoen in 2011 toegeneem tot 55,7 miljoen in 2016, ŉ toename van meer as 3 miljoen,” het Lesedi Dibakwane, woordvoerder van SSA, gesê. Van die 55,7 miljoen inwoners in Suid-Afrika woon 13,4 miljoen in Gauteng, 11 miljoen in KwaZulu-Natal en 7 miljoen in die Oos-Kaap. Slegs 1,2 miljoen mense woon in die Noord-Kaap. Die aantal huishoudings in die land het ook van 14,5 miljoen in 2011 toegeneem tot 16,9 miljoen in 2016. Die oorgrote meerderheid van huishoudings staan onder leiding van ŉ man (58,7%). Altesaam 44,9 miljoen persone is swart Afrikane, gevolg deur 4,9 miljoen bruin mense, 4,5 miljoen wit mense en 1,4 miljoen Indiër/Asiërs. Onderwys Inskrywingsvlakke vir opleiding bly reëlmatig binne die verpligte ouderdom 7 – 15 jaar. “Daar is beduidende vordering gemaak in die ouderdomme 5 – 9 jaar,” het Dibakwane bygevoeg. “Inskrywingsvlakke vir vyfjariges het van 22,5% in 1996 toegeneem tot 91% in 2016. Vir sesjariges het dit oor dieselfde periode byna verdubbel van 49,1% tot 95,7%.” Dibakwane het gesê ná ouderdom 18 begin inskrywingsvlakke vir alle ouderdomme daal. Inskrywingsvlakke vir persone wat 24 jaar oud is, het met byna twee derdes afgeneem van 23,1% tot 14,8%. Hy het gesê dit kan eerder toegeskryf word in die ouderdom waarop skool afgehandel word, en nie noodwendig ŉ aanduiding van inskrywing by tersiêre instellings nie. Die aantal persone wat aangedui het dat hulle geen skoolopleiding gehad het nie, het van 3,7 miljoen in 1996 afgeneem tot 2,3 miljoen in 2016. “Daar was ook ŉ toename in die aantal persone wat ŉ BA-graad voltooi het oor dieselfde periode, van 410 686 in 1996 tot 1,2 miljoen in 2016.” Die aantal persone tussen 45 en 54 jaar oud wat BA-grade voltooi het, het van 69 797 in 1996 toegeneem tot 282 314 in 2016. Toegang tot basiese dienste Toegang tot basiese dienste het oor die algemeen tussen 2011 en 2016 toegeneem. “Die aantal huishoudings met toegang tot water uit pype het van 13,2 miljoen in 2011 toegeneem tot 15,2 miljoen in 2016. Die aantal huishoudings met toegang tot water uit krane in hul erwe, het van 3,9 miljoen in 2011 toegeneem tot 5,1 miljoen in 2016.” ŉ Soortgelyke neiging word gemerk in die aantal huishoudings met toegang tot water in hul huise van 6,7 miljoen in 2011 tot 7,5 miljoen in 2016. Die aantal huishoudings wat geen toegang gehad het tot water uit pype nie, het toegeneem van 1,3 miljoen in 2011 tot 1,7 miljoen in 2016. Die provinsie met die grootste deel van huishoudings met toegang tot water uit pype is die Wes-Kaap (98,9%), gevolg deur Gauteng (97,4%) en die Vrystaat (96,2%). Die provinsie met die minste huishoudings wat toegang het tot water uit pype is die Oos-Kaap met 75,1%. Toegang tot elektrisiteit vir beligting het met 32,2% toegeneem van 58,1% in 1996 tot 90,3% in 2016. Die provinsies met die grootste aantal huishoudings wat toegang het tot elektrisiteit is die Wes-Kaap, Vrystaat, Limpopo en Mpumalanga, elk met meer as 90%. Van die 16,9 miljoen huishouding in Suid-Afrika het ongeveer 10,3 miljoen (60,6%) toegang tot ŉ spoeltoilet wat aan ŉ rioolstelstel gekoppel is. “Dit verteenwoordig ŉ toename van ongeveer 3,6% toe 57% in 2011 toegang gehad het tot hierdie tipe toilette,” het Dibakwane verduidelik. Die aantal huishoudings wat van puttoilette met ventilasie gebruik maak, het van 8,8% in 2011 toegeneem tot 12,2% in 2016. Huishoudings wat glad nie ŉ toiletfasiliteit het nie, het van 5,2% in 2011 afgeneem tot 2,4% in 2016. Die meerderheid van huishoudings (49,5%) het toegang tot ŉ toiletfasiliteit op hul erf. Altesaam 45,6% van huishoudings het ŉ toilet binne hul woning. Slegs 4,9% gebruik ŉ toiletfasiliteit buite hul erf. “Die meerderheid huishoudings het aangedui hul grootste uitdaging bly die gebrek aan veilige en betroubare waterverskaffing (2,7 miljoen), gevolg deur ŉ gebrek of onvoldoende werksgeleenthede (2 miljoen) en die prys van elektrisiteit (1,7 miljoen).” Armoede Meeste provinsies het tussen 2011 en 2016 ŉ afname in armoede aangemeld. Die laagste armoedesyfer is in die Wes-Kaap aangemeld (2,7%), gevolg deur Gauteng (4,6%), Vrystaat (5,5%), Noord-Kaap (6,6%), KwaZulu-Natal (7,7%), Noordwes (8,8%), Limpopo (11,5%) en die Oos-Kaap (12,7%). “Die armoedesyfer in Limpopo het toegeneem van 10,1% in 2011, terwyl dit in die Vrystaat stabiel gebly het op 5,5% in die Vrystaat tussen 2011 en 2016.” Ongeveer 13,3% (2,2 miljoen) huishoudings in Suid-Afrika het aangedui dat hulle in die voorafgaande 12 maande ŉ maaltyd misgeloop het. Die provinsie met die hoogste aantal huishoudings wat ŉ maaltyd misgeloop het, is die Oos-Kaap (17,6%), gevolg deur die Noord-Kaap (17,5%), Noordwes (17,4%), Vrystaat (15,7%), KwaZulu-Natal (14,8%), Mpumalanga (14,8%), Limpopo (12,9%) en Gauteng (10,8%). Die Wes-Kaap het die laagste aantal huishoudings wat ŉ maaltyd gemis het, op 8,4%. Landswyd het een vyfde van huishoudings aangemeld dat hulle nie meer geld gehad het om kos te koop nie in die 12 maande voor die opname. Die gemeenskapsopname is ŉ grootskaalse proefopname wat gedoen word in gemeenskappe om die inligtingsgaping tussen twee sensusopnames te oorbrug. Dit is een van die min databronne wat statistiek op ŉ munisipale vlak verskaf en het ten doel om beplanning, monitering en evaluasie op hierdie vlak van regering te verskerp. Die opname verskaf data oor, onder andere, bevolkingsgetalle, gesondheid, migrasie, onderwys en toegang tot baiese dienste. Die 2016-opname is tussen Maart en April 2016 gedoen en het data versamel van 1,3 miljoen huishoudings dwarsoor alle Suid-Afrikaanse gemeenskappe.